Ανακοίνωση που δημοσιεύεται σύμφωνα με το άρθρο 19 παράγραφος 3 του κανονισμού αριθ. 17 του Συμβουλίου

Υπόθεση COMP.F.1./37.894 - CECED Πλυντήρια πιάτων

(2001/C 250/02)

(Κείμενο που παρουσιάζει ενδιαφέρον για τον ΕΟΧ)

1. ΕΙΣΑΓΩΓΗ

1. Στις 20 Ιουνίου 2000, το Ευρωπαϊκό Συμβούλιο Κατασκευαστών Οικιακών Συσκευών (CECED), κοινοποίησε μία συμφωνία ("η συμφωνία") της 19ης Νοεμβρίου 1999 με την οποία ορισμένα από τα μέλη της δεσμεύονται να βελτιώσουν την ενεργειακή απόδοση των πλυντηρίων πιάτων οικιακής χρήσεως. Η CECED ζητά απαλλαγή βάσει του άρθρου 81 παράγραφος 3 της συνθήκης ΕΚ και του άρθρου 53 παράγραφος 3 της συμφωνίας ΕΟΧ.

2. ΤΑ ΜΕΡΗ

2. Η CECED είναι μία ένωση με έδρα τις Βρυξέλλες στην οποία συμμετέχουν εταιρείες κατασκευής οικιακών συσκευών και επαγγελματικές ενώσεις. Στα μέλη της CECED και στα άλλα μέρη που υπέγραψαν τη συμφωνία περιλαμβάνονται οι Antonio Merloni SpA, Arçelik AT, Bosch Siemens Hausgeräte GmbH, Brandt SA, Candy Elettrodomestici SRL, Electrolux Holdings Ltd, Fagor Electrodomésticos S. Coop, Gorenje d.d., Merloni Elettrodomestici SpA, Miele & Cie GmbH & Co., SMEG SpA and Whirlpool Europe SRL. Όλες ασχολούνται με την κατασκευή και πώληση ενός ευρέος φάσματος οικιακών συσκευών με διάφορα σήματα σε διάφορα κράτη μέλη.

3. ΣΧΕΤΙΚΗ ΑΓΟΡΑ ΚΑΙ ΘΕΣΗ ΤΩΝ ΜΕΡΩΝ

3. Η συμφωνία αφορά τα οικιακά πλυντήρια πιάτων που χρησιμοποιούνται για το πλύσιμο πιάτων, μαχαιροπήρουνων και σκευών μαγειρικής σε ιδιωτικές κατοικίες. Η CECED ισχυρίζεται ότι δεν υπάρχει άλλο προϊόν υποκατάστατο των οικιακών πλυντηρίων πιάτων, τα οποία αποτελούν χωριστή αγορά προϊόντων χωρίς, όπως φαίνεται, δυνατότητα υποδιαίρεσης σε μικρότερες αγορές προϊόντων ανάλογα με τα ειδικά χαρακτηριστικά των πλυντηρίων πιάτων. Κατά την CECED, από την συμφωνία δεν αποκλείονται ανταγωνιστές με σημαντικό όγκο πωλήσεων ή σημαντικά μερίδια αγοράς που παράγουν και πωλούν τα προϊόντα τους στην ΕΚ, ενώ οι εισαγωγές προς την ΕΚ αντιστοιχούν σε ένα αμελητέο ποσοστό επί των συνολικών πωλήσεων. Η CECED ισχυρίζεται ότι, σύμφωνα με ορισμένες ενδείξεις, η γεωγραφική έκταση της σχετικής αγοράς είναι το σύνολο της Δυτικής Ευρώπης(1). Το συνδυασμένο μερίδιο αγοράς των μερών στην ΕΚ φαίνεται ότι πλησιάζει το 100 %.

4. Η ΣΥΜΦΩΝΙΑ

4. Σύμφωνα με την οδηγία 97/17/ΕΚ της Επιτροπής(2), τα οικιακά πλυντήρια πιάτων που πωλούνται στην ΕΕ ταξινομούνται και φέρουν ένδειξη ανάλογα με την ενεργειακή τους απόδοση. Υπάρχουν επτά κατηγορίες ενεργειακής απόδοσης από το Α έως το Ζ. Η συμφωνία καλύπτει κατά βάση τρεις σειρές στόχων, που αφορούν: i) την παραγωγή και τις εισαγωγές οικιακών πλυντηρίων πιάτων· ii) την παρακολούθηση και την υποβολή εκθέσεων· και iii) την προώθηση των τεχνολογικών εξελίξεων, καθώς και την ευαισθητοποίηση των καταναλωτών. Είναι ανοικτή και σε νέες συμμετοχές και θα παραμείνει σε ισχύ μέχρι τις 31 Δεκεμβρίου 2004.

5. Τα μέρη έχουν συμφωνήσει κυρίως τα ακόλουθα:

Παραγωγή και εισαγωγές: σύμφωνα με τον κύριο στόχο της συμφωνίας, που είναι να περιοριστεί κατά 20 % μέχρι το έτος 2002 η μέση σταθμισμένη κατανάλωση ενέργειας του συνόλου των παραγομένων στην Ευρώπη πλυντηρίων πιάτων, οι συμμετέχοντες συμφώνησαν να παύσουν την παραγωγή και την εισαγωγή στην ΕΚ των ακόλουθων κατηγοριών πλυντηρίων πιάτων:

- μετά τις 31 Δεκεμβρίου 2000 - (πρώτο στάδιο), πλυντήρια πιάτων των τάξεων ενεργειακής απόδοσης Ε, ΣΤ και Ζ (πλυντήρια πιάτων με πάνω από 10 θέσεις για την τοποθέτηση των σκευών) και ΣΤ και Ζ (πλυντήρια πιάτων με λιγότερες από 10 θέσεις τοποθέτησης σκευών),

- μέχρι τις 31 Δεκεμβρίου 2003 - (δεύτερο στάδιο), πλυντήρια πιάτων της τάξης ενεργειακής απόδοσης Δ (πλυντήρια πιάτων με 10 ή περισσότερες θέσεις τοποθέτησης σκευών) ή Ε (πλυντήρια πιάτων με λιγότερες από 10 θέσεις τοποθέτησης σκευών).

Παρακολούθηση και υποβολή εκθέσεων: Η CECED θα δημιουργήσει και θα τηρεί μια βάση δεδομένων όπου θα αναφέρονται αναλυτικά όλα τα μοντέλα πλυντηρίων πιάτων που κυκλοφορούν στην ευρωπαϊκή αγορά από όλους τους συμμετέχοντες. Η βάση αυτή θα είναι στη διάθεση της Ευρωπαϊκής Επιτροπής και των εθνικών αρχών. Τα αποτελέσματα θα παρακολουθούνται από ανεξάρτητο εμπειρογνώμονα που θα υποβάλει ετήσιες εκθέσεις στην CECED και την Επιτροπή. Η CECED από την πλευρά της θα υποβάλει μία ετήσια έκθεση στην Επιτροπή με τις ακόλουθες συνολικές πληροφορίες και δεδομένα που συγκέντρωσε ο ανεξάρτητος εμπειρογνώμονας: i) μέση σταθμισμένη κατανάλωση ενέργειας από όλα τα παραγόμενα πλυντήρια πιάτων με βάση την έκθεση του ανεξάρτητου εμπειρογνώμονα και ii) ποσοστά των πλυντηρίων πιάτων ανάλογα με τον αριθμό των θέσεων τοποθέτησης σκευών, ένα πίνακα με την κατανομή των τάξεων ενεργειακής απόδοσης και ένα ιστόγραμμα με τα ποσοστά κάθε τάξης ενεργειακής απόδοσης βάσει των επιδόσεων στο πλύσιμο και το στέγνωμα. Τα ατομικά δεδομένα δεν θα ανακοινώνονται στα άλλα μέρη, περιλαμβανομένων και των μελών της CECED.

Ευαισθητοποίηση των καταναλωτών και τεχνολογική πρόοδος: οι συμμετέχοντες συμφώνησαν να "εκπαιδεύσουν" τους καταναλωτές για μια πιο οικολογική χρήση των πλυντηρίων πιάτων και να τους δίνουν περισσότερες πληροφορίες στις οδηγίες λειτουργίας των συσκευών σχετικά με τους τρόπους εξοικονόμησης ενέργειας και νερού. Οι συμμετέχοντες συμφώνησαν επίσης να συνεργάζονται με τις εθνικές αρχές που είναι αρμόδιες για την ενέργεια στο πλαίσιο κοινών προγραμμάτων για την προώθηση της αποτελεσματικής χρήσης των πλυντηρίων πιάτων. Επιπλέον, οι συμμετέχοντες συμφώνησαν να προωθήσουν την τεχνολογική πρόοδο προκειμένου να περιοριστεί η κατανάλωση ενέργειας των πλυντηρίων πιάτων με την προσθήκη προγραμμάτων που χρησιμοποιούν απορρυπαντικά με ένζυμα, εφόσον είναι αυτά διαθέσιμα, με την μετατροπή των πλυντηρίων πιάτων μιας θερμοκρασίας από τους 65 βαθμούς στους 50/55 βαθμούς Κελσίου και με τη συμμετοχή στην έρευνα για το ξέβγαλμα σε χαμηλή θερμοκρασία.

5. ΙΣΧΥΡΙΣΜΟΙ ΤΗΣ CECED

6. Σύμφωνα με τη CECED, ακόμη και σε περίπτωση που η συμφωνία περιορίσει τον ανταγωνισμό κατά την έννοια του άρθρου 81 παράγραφος 1, θα συμβάλει στην τεχνολογική πρόοδο, δεδομένου ότι κατά πάσα πιθανότητα τα πλυντήρια πιάτων που δεν θα επιτρέπονται πλέον θα αντικατασταθούν με πιο αποτελεσματικά πλυντήρια που θα παρέχουν τις ίδιες υπηρεσίες με λιγότερη κατανάλωση ενέργειας. Η CECED ισχυρίζεται ότι, με την πλήρη εφαρμογή της συμφωνίας, θα βελτιωθεί η ενεργειακή απόδοση των πλυντηρίων πιάτων που πωλούνται στην ΕΕ κατά πάνω από 20 %. Επίσης, η κατανάλωση ηλεκτρικής ενέργειας από τη λειτουργία των πλυντηρίων πιάτων στην ΕΕ θα μπορούσε ενδεχομένως να περιοριστεί κατά 3,2 TWh το χρόνο μακροπρόθεσμα, σε σύγκριση με ένα σενάριο διατήρησης των σημερινών συνθηκών. Ως μεμονωμένοι αγοραστές, οι καταναλωτές θα πραγματοποιήσουν κατά πάσα πιθανότητα οικονομίες χάρη στη μείωση των λογαριασμών ηλεκτρικού ρεύματος που πληρώνουν, πράγμα που θα επιτρέψει την αντιστάθμιση των υψηλότερων δαπανών αγοράς των συσκευών.

7. Η CEDEC τονίζει ότι η συμφωνία επιτρέπει στους παραγωγούς να χρησιμοποιούν τις μεθόδους της επιλογής τους για την εκπλήρωση των υποχρεώσεών τους όσον αφορά τη βελτίωση της ενεργειακής απόδοσης των πλυντηρίων πιάτων που παράγουν. Σύμφωνα με την CECED, οι εν λόγω επιχειρήσεις έχουν ήδη στη διάθεσή τους διάφορες εναλλακτικές τεχνικές λύσεις. Γενικότερα, οι διάφορες διατάξεις της συμφωνίας φαίνεται ότι είναι αναγκαίες για την εξασφάλιση των προαναφερθέντων πλεονεκτημάτων. Σύμφωνα με τους ισχυρισμούς της CECED, η συμφωνία δεν θα περιορίσει άμεσα τα μέρη όσον αφορά τους άλλους ανταγωνιστικούς παράγοντες όπως η τιμή, η εικόνα του σήματος και οι τεχνικές επιδόσεις. Οι πτυχές αυτές έχουν μεγαλύτερη βαρύτητα κατά τη λήψη της απόφασης αγοράς μιας συσκευής απ' ότι η ενεργειακή απόδοση, σε μία δυναμική και αναπτυσσόμενη αγορά, όπου, σύμφωνα με την CECED, δεν παρατηρείται κορεσμός.

6. ΠΡΟΘΕΣΗ ΤΗΣ ΕΠΙΤΡΟΠΗΣ

8. Σύμφωνα με τις "Κατευθυντήριες γραμμές για την εφαρμογή του άρθρου 81 τς συνθήκης ΕΚ στις συμφωνίες οριζόντιας συνεργασίας"(3), η Επιτροπή προτίθεται να λάβει ευνοϊκή θέση έναντι της κοινοποιηθείσας συμφωνίας. Προηγουμένως, καλεί όλους τους ενδιαφερόμενους τρίτους να υποβάλουν τις παρατηρήσεις τους εντός 30 ημερών από τη δημοσίευση της παρούσας ανακοίνωσης στην ακόλουθη διεύθυνση, αναφέροντας τα στοιχεία - COMP.F.1/37.894 CECED Dishwashers. Ευρωπαϊκή Επιτροπή Γενική Διεύθυνση Ανταγωνισμού

Directorate F - Consumer goods and capital goods industries

Rue de la Loi/Wetstraat 200 Β - 1049 Βρυξέλλες.

(1) Βλέπε επίσης απόφαση της Επιτροπής της 21.6.1994 σύμφωνα με το άρθρο 6 παράγραφος 1 στοιχείο β) του κανονισμού (ΕΟΚ) αριθ. 4064/89 του Συμβουλίου (Υπόθεση IV/M.458 - Electrolux/AEG) (ΕΕ C 187 της 9.7.1994, σημείο 21).

(2) Οδηγία 97/17/ΕΚ της Επιτροπής, της 16ης Απριλίου 1997, για την εκτέλεση της οδηγίας 92/75/ΕΟΚ του Συμβουλίου για την ένδειξη της κατανάλωσης ενέργειας των οικιακών πλυντηρίων πιάτων (ΕΕ L 118 της 7.5.1997, σ. 1).

(3) ΕΕ C 3 της 6.1.2001, σ. 3, και συγκεκριμένα κεφάλαιο 7, "Περιβαλοντικές συμφωνίες", σημεία 180, 186, 189-90 και 194 έως 197.